b'\n_START_ARTICLE_\nJulemusikk\n_START_PARAGRAPH_\nJulemusikk eller julesanger er sanger av varierende innhold og form som har til felles at de s\xc3\xa6rlig blir framf\xc3\xb8rt eller spilt i tiden rundt jul. De har ofte et innhold som minner om julen, for eksempel ved \xc3\xa5 henvise til Jesusbarnet, juleevangeliet, julefeiring eller vinter, men kan ogs\xc3\xa5 v\xc3\xa6re knyttet til h\xc3\xb8ytiden gjennom tradisjon, uten \xc3\xa5 ha noe egentlig juleinnhold. Mange julesanger er folkeeie, er kjente og blir sunget av store deler av samfunnet. De kan dermed kalles \xc2\xabekte\xc2\xbb folkemusikk._NEWLINE_P\xc3\xa5 samme m\xc3\xa5te som julemat og julepynt f\xc3\xb8lger julesanger forskjellige tradisjoner innen ulike land og spr\xc3\xa5ksamfunn, men mange av dem finnes ogs\xc3\xa5 p\xc3\xa5 flere spr\xc3\xa5k og er spredd rundt i hele verden. Flere julesanger har r\xc3\xb8tter tilbake til middelalderen, mens andre er blitt skrevet senere. S\xc3\xa6rlig p\xc3\xa5 1800-tallet, da mange av de moderne juletradisjonene ble formet, ble det skrevet mange julesanger, men det kommer fremdeles nye til.\n_START_SECTION_\nHistorie\n_START_PARAGRAPH_\nDen kristne julesangtradisjonen g\xc3\xa5r tilbake til kirkelige julespill og feiringer av juletiden, som man begynte med i middelalderen. Julesangene og -salmene feiret den vidunderlige f\xc3\xb8dselen av en frelser slik han ble skildret i juleevangeliet. Man finner slike julesanger i hele Europa; noen av dem har trekk som peker i retning av av \xc3\xa5 v\xc3\xa6re utviklet fra tidligere hedenske sanger. Norske julesanger i den middelalderske tradisjonen som fremdeles blir sunget er blant annet \xc2\xabEt barn er f\xc3\xb8dt i Betlehem\xc2\xbb og \xc2\xabJeg synger julekvad\xc2\xbb. Samtidig med den kristne sangtradisjonen har man ogs\xc3\xa5 alltid hatt muntre julesanger uten kristelig innhold, for eksempel sangleker som \xc2\xabReven rasker over isen\xc2\xbb eller \xc2\xabS\xc3\xa5 g\xc3\xa5r vi rundt om en eneb\xc3\xa6rbusk\xc2\xbb._NEWLINE_Etter reformasjonen ble feiring av jul med sang og dans uglesett av puritanske retninger. \xc2\xabBort, Verdens Jule-Gl\xc3\xa6de\xc2\xbb starter en av julesalmene til Hans Adolph Brorson med. Som en av de store dikterne i pietismen kom han til \xc3\xa5 st\xc3\xa5 for en fornyelse av julesangene, med mer inderlige tekster, som \xc2\xabMitt hjerte alltid vanker\xc2\xbb og \xc2\xabHer kommer dine arme sm\xc3\xa5\xc2\xbb. Samtidig gikk julesangene ut av bruk i h\xc3\xb8yere samfunnslag, men ble ofte holdt i hevd p\xc3\xa5 landsbygden, sammen med mange eldre juleskikker._NEWLINE_P\xc3\xa5 1800-tallet vokste interessen for julesanger i hele det borgerlige Europa da den opprinnelige tyske skikken med \xc3\xa5 g\xc3\xa5 syngende rundt et juletre bredde seg. Man tok opp igjen folkesanger (som den opprinnelig tyske \xc2\xabDeilig er jorden\xc2\xbb) og skrev en rekke nye julesanger, som \xc2\xabDet kimer n\xc3\xa5 til julefest\xc2\xbb og \xc2\xabDu gr\xc3\xb8nne, glitrende tre\xc2\xbb. Mange av de nyskrevne sangene var salmer som lik de gamle kristne sangene la vekt p\xc3\xa5 hendelsene omtalt i juleevangeliet, men p\xc3\xa5 1800-tallet begynte man ogs\xc3\xa5 \xc3\xa5 lage sanger uten religi\xc3\xb8st innhold. Dette n\xc3\xa5dde Norge utp\xc3\xa5 1900-tallet, da blant annet sanger som \xc2\xabP\xc3\xa5 l\xc3\xa5ven sitter nissen\xc2\xbb ble til._NEWLINE_Fra slutten av 1800-tallet og senere ble julesanger spredd ved hjelp av massemedia, fra trykte noter til spilling i radio og p\xc3\xa5 fjernsyn, og slik kunne nyskrevne sanger spres raskt over store deler av verden, eller artister gj\xc3\xb8re en julesang til \xc2\xabsin\xc2\xbb gjennom en minneverdig innspilling. Nyere sanger kan for eksempel gj\xc3\xb8res kjente gjennom julesingler, julekalenderserier p\xc3\xa5 fjernsyn eller som del av en julefilm.\n_START_SECTION_\nSkikk og bruk\n_START_PARAGRAPH_\nMan synger s\xc3\xa6rlig julesanger n\xc3\xa5r man g\xc3\xa5r rundt juletreet julaften og p\xc3\xa5 juletrefester eller ved kirkebes\xc3\xb8k _NEWLINE_i forbindelse med julen. Julesanger er ofte allsang, men kan ogs\xc3\xa5 fremf\xc3\xb8res for tilh\xc3\xb8rere. Gruppene som synger _NEWLINE_kan v\xc3\xa6re dannet s\xc3\xa6rskilt for dette form\xc3\xa5let, eller de kan v\xc3\xa6ra vanlige kor eller andre musikere som opptrer med _NEWLINE_juleprogram. Musikere kan ogs\xc3\xa5 opptre med julekonserter eller spille inn singler eller plater med julesanger. I tillegg _NEWLINE_blir sangene mye spilt p\xc3\xa5 radio, fjernsyn og p\xc3\xa5 handelssteder som torg og kj\xc3\xb8pesenter i hele juletiden. Julesangene kan brukes til \xc3\xa5 skape julestemning, fremkalle f\xc3\xb8lelser av glede og inderlighet, eller for \xc3\xa5 f\xc3\xa5 tilh\xc3\xb8rerne til \xc3\xa5 gj\xc3\xb8re store juleinnkj\xc3\xb8p eller \xc3\xa5 gi penger til gode form\xc3\xa5l som sangerne samler inn for._NEWLINE_\xc3\x85 \xc2\xabsynge julen inn\xc2\xbb er en gammel skikk hvor en gruppe sangere kunne bes\xc3\xb8ke hjemmene og synge julesanger, ofte i bytte mot mat og drikke eller penger. Man kan regne det som lykkebringende \xc3\xa5 f\xc3\xa5 bes\xc3\xb8k av julesangere og gi dem noe. Det finnes mange forskjellige lokale tradisjoner for \xc3\xa5 g\xc3\xa5 fra hus til hus og framf\xc3\xb8re julesanger, som skandinavisk julebukk, barn kledd som nisser (tidligere ungdommer utkledd som bukk), kontinentaleuropeiske \xc2\xabstjernesangere\xc2\xbb (tysk Sternsinger), der barn kledd som de hellige tre konger g\xc3\xa5r med stjerner p\xc3\xa5 stenger og synger religi\xc3\xb8se sanger, eller britisk wassailing, der en gruppe voksne eller unge jenter pyntet med b\xc3\xa5nd synger til \xc3\xa6re for hus, dyr eller _NEWLINE_tr\xc3\xa6r.._NEWLINE_Det er uvanlig \xc3\xa5 synge julesanger utenom juletiden, og er for mange et tabu som det \xc3\xa5 bryte i noen tilfelle kan regnes _NEWLINE_som ulykkesbringende.'